 Na XINHUA ADDIS ABABA, ETHIOPIA SERIKALI ya Ethiopia imefunga shule zote za sekondari kuwezesha wanafunzi kwenda kuvuna mazao kwenye mashamba ya raia wa nchi hiyo waliojitolea kwenda kupigana na waasi msituni. Shirika la Habari la Serikali la Fana (FBC) lilisema kuwa shule hizo zitafungwa kwa kipindi cha wiki moja. Baadhi ya raia wa nchi hiyo walijiunga na Jeshi la Serikali ya Ethiopia (ENDF) kwenda kupigana na wanamgambo wa Tigray People’s Liberation Front (TPLF). Raia hao waliondoka bila kuvuna mazao yao shambani, hivyo wanafunzi hao watawasaidia kuvuna na kuwahifadhia nyumbani. Waziri wa Elimu Berhanu Nega alisema kuwa wanafunzi hao wanashiriki harakati za kizalendo kupambana na waasi hao wa TPLF ambao wametishia kunyakua jiji la Addis Ababa. Jumatatu, serikali ilisema zaidi ya wanafunzi milioni 1.2 hawakuwa shuleni kutokana na mapigano hayo ambayo yamesababisha maelfu ya watu kutoroka makazi yao. Mapigano hayo pia yameharibu mamia ya shule nchini humo.Serikali ilitangaza hali ya hatari ya miezi sita mnamo Novemba kuwezesha wanajeshi kupambana na waasi wa TPLF. Waziri Mkuu Abiy Ahmed, Jumanne iliyopita, alitangaza kuwa alijiunga na wanajeshi kuongoza vita dhidi ya TPLF.Abiy amewataka maelfu ya raia nchini humo kujiunga na jeshi ili kukabiliana na waasi hao. “Wale wanaotaka kuwa watoto wa Ethiopia ambao watasifiwa katika vitabu vya historia katika siku za usoni, jitokezeni tulinde nchi yetu sasa. Tukutane vitani,” akasema Abiy wiki iliyopita. Kulingana na shirika la Fana, Abiy alienda na kumwachia naibu wake Demeke Mekonnen Hassen kuongoza serikali kwa muda. Abiy, 45, ni mwanajeshi mstaafu. Mkuu wa Ethiopia, Bw Abiy Ahmed, Ijumaa alitangaza ushindi dhidi ya kundi la waasi wa Tigray People’s Liberation Front (TPLF). Jumatano, wiki hii, ofisi ya waziri mkuu alisema majeshi ya serikali yalifanikiwa kupunguza makali ya kundi la TPLF. Ofisi ya Abiy ilisema hatua ya Abiy kujiunga na wanajeshi vitani, haikutatiza kwa vyovyote harakati za serikali kudumisha amani nchini humo. “Hatua hiyo ya waziri mkuu iliwapa motisha wanajeshi wetu, ambao wamefanikiwa kunusuru maeneo ya Kasagita, Chifra, Burqa kutoka mikononi mwa TPLF,” ilisema taarifa kutoka ofisi hiyo ya Waziri Mkuu. Abiy pia anadai kushinda katika maeneo ya Mezezo, Molale, Shoa Robit na Rasa.Alhamisi, serikali ya Ethiopia ilishutumu vikali mtandao wa Twitter kwa kufuta akaunti za watu wanaokosoa kundi la TPLF. “Tunaamini kwamba mtandao wa Twitter umekuwa ukiadhibu maafisa wa serikali ya Ethiopia na kupendelea magaidi wa TPLF,” akasema Billene Seyoum, msemaji wa Abiy, kupitia barua yake kwa Twitter. Billene, hata hivyo, hakusema ni akaunti ya afisa yupi wa serikali aliyepigwa marufuku kutumia mtandao wa Twitter. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  